বাংলাদেশ কৃষি বিশ্ববিদ্যালয়ের (বাকৃবি) গবেষক দলটির নেতৃত্বে ছিলেন ফিশারিজ বায়োলজি অ্যান্ড জেনেটিকস বিভাগের অধ্যাপক সামছুল আলম। সঙ্গে ছিলেন পোল্ট্রি বিজ্ঞান বিভাগের অধ্যাপক বজলুর রহমান মোল্লা, বায়োটেকনোলজির অধ্যাপক শহিদুল ইসলাম ও ফিশারিজ বায়োলজি অ্যান্ড জেনেটিকস বিভাগের অধ্যাপক গোলাম কাদের খান। ইলিশের গবেষণায় সাফল্য পাওয়া অন্য দলটির নেতৃত্বে ছিলেন ঢাকা বিশ্ববিদ্যালয়ের প্রাণরসায়ন ও অণুপ্রাণ বিজ্ঞান বিভাগের অধ্যাপক হাসিনা খানম। মূল উদ্যোগটি ছিল যুক্তরাষ্ট্র প্রবাসী বাংলাদেশি বিজ্ঞানী মং সানু মারমার। অস্ট্রেলিয়ার সাউদার্ন ক্রস ইউনিভার্সিটির বিজ্ঞানী এ কে এম আবদুল বাতেন, ঢাকা বিশ্ববিদ্যালয়ের প্রাণ রসায়ন ও অণুপ্রাণ বিজ্ঞান বিভাগের অধ্যাপক রিয়াজুল ইসলাম প্রমুখ ছিলেন গবেষক দলে।